छिपछिपे सहकारी ठगी : सांसद गीता बस्नेतसहित ३५ जनाविरुद्ध मुद्दा दर्ता
कावासोतीमा रहेको छिपछिपे सहकारी संस्थाको १६ करोड ५८ लाख रुपैयाँ हिनामिना गरेको अभियोगमा राप्रपाकी सांसद गीता बस्नेतसहित ३५ जनाविरुद्ध जिल्ला अदालतमा मुद्दा दर्ता भएको छ । सर्वसाधारणको बचत रकम अपचलन गर्ने सञ्चालक समितिका हालका अध्यक्ष गोपी शर्मा, व्यवस्थापक योगेन्द्र पाण्डे, पूर्वसचिव नगेन्द्रबहादुर रिमाल, सांसद बस्नेतसहित ३५ जनालाई विपक्षी बनाएर सरकारी वकिल कार्यालयले आइतबार जिल्ला अदालतमा मुद्दा दर्ता गरेको हो । 
पूर्वी नवलपरासी — कावासोतीमा रहेको छिपछिपे सहकारी संस्थाको १६ करोड ५८ लाख रुपैयाँ हिनामिना गरेको अभियोगमा राप्रपाकी सांसद गीता बस्नेतसहित ३५ जनाविरुद्ध जिल्ला अदालतमा मुद्दा दर्ता भएको छ । सर्वसाधारणको बचत रकम अपचलन गर्ने सञ्चालक समितिका हालका अध्यक्ष गोपी शर्मा, व्यवस्थापक योगेन्द्र पाण्डे, पूर्वसचिव नगेन्द्रबहादुर रिमाल, सांसद बस्नेतसहित ३५ जनालाई विपक्षी बनाएर सरकारी वकिल कार्यालयले आइतबार जिल्ला अदालतमा मुद्दा दर्ता गरेको हो । जिल्ला न्यायाधिवक्ता हरि घिमिरेका अनुसार सहकारीको रकम हिनामिना र ठगी शीर्षकमा उनीहरूविरुद्ध मुद्दा दर्ता भएको हो । जसमा उनीहरूबाट हिनामिना भएको १६ करोड ५८ लाख ९२ हजार २ सय ६१ रुपैयाँ असुलउपर, त्यसको हर्जाना र कैद सजाय माग गरिएको छ । छिपछिपे सहकारीमा अघिल्लो कार्यकाल सचिव रहेका सांसद बस्नेतका ज्वाइँ नगेन्द्र रिमालले बिनाधितो ९६ लाख रुपैयाँ बर्दियाको गुलरियामा रहेको कृष्णसार रिसोर्टमा लगानी गरेका थिए । रिसोर्टकी अध्यक्ष सांसद बस्नेत भएका कारण उनीविरुद्ध पनि सहकारीको रकम हिनामिना र ठगी अपराधमा मुद्दा दर्ता भएको हो । सहकारीका सेयर सदस्य र नियमित बचतकर्ताबाहेक अन्यलाई ऋण दिन नपाइने सहकारी ऐनमा व्यवस्था छ । तर सेयर सदस्य नै नरहेको कृष्णसार रिसोर्टमा सोझै ९६ लाख रुपैयाँ लगानीका लागि लगिएको थियो । हिनामिना र कसुर गरेको आधारमा रकम असुल र हर्जानासहित कैदको माग गरेको न्यायाधिवक्ता घिमिरेले बताए । उनीहरूमध्ये १० जना प्रहरी नियन्त्रणमा छन् । सांसद बस्नेतसहित अन्य २५ जना फरार छन् । जिल्ला अदालतले विपक्षी बनाएर फरार रहेका सबै २५ जनाविरुद्ध पक्राउ पुर्जी जारी गरेर अनुसन्धान सुरु गर्ने भएको छ । जिल्ला अदालतका सूचना अधिकारी सरिता अर्यालका अनुसार हाल प्रहरी नियन्त्रणमा रहेका १० जनाको सोमबारबाट बयान सुरु हुनेछ भने फरार २५ जनाको घरमा सूचना पठाएर जानकारी गराइने भएको छ । सहकारीमा ७ वर्षसम्म अध्यक्ष र व्यवस्थापक रहेका योगेन्द्र पाण्डेको योजनामा रकम हिनामिना भएको प्रहरी अनुसन्धानले देखाएको छ । बर्दिया निवासी पाण्डेले आफूनिकटका व्यक्तिलाई सञ्चालक समिति, ऋण समिति र कर्मचारी नियुक्त गरेर बिनाधितो ४ करोडभन्दा बढी लगानी गरेको अनुसन्धानका क्रममा भेटिएको हो । हाल व्यवस्थापक रहेका पाण्डेले सहकारीमा सेयर सदस्य र बचतकर्तासमेत नरहेका १ सय ४० जनालाई बिनाधितो ऋण लगानी गरेर सहकारी डुबाउन भूमिका खेलेको प्रतिवेदनमा औंल्याइएको छ । गण्डकी प्रदेश सहकारी रजिस्ट्रारको कार्यालयका वित्तीय विश्लेषक निर्मल गौतमले आर्थिक अनियमितताका आधारमा प्रहरीले अनुसन्धान गरेको हो । प्रहरीले झन्डै ३ महिना लगाएर अनुसन्धान गरेको जनाएको छ । हरेक वर्ष सहकारीको आर्थिक गतिविधि र हिसाबको लेखापरीक्षण गर्ने लेखापरीक्षक हिमानसिंह केसी एन्ड एसोसिएटलाई समेत विपक्षी बनाइएको छ ।यो सहकारीको नियमनकारी निकाय गण्डकी प्रदेश रजिस्ट्रारको कार्यालयलाई भने विपक्षी बनाइएको छैन । छिपछिपे सहकारीको नियमनकारी निकाय प्रदेश सहकारी रजिस्ट्रारको कार्यालय हो । बेलैमा नियमन गरिरहेको भए यति धेरै रकम हिनामिना हुन पाउँदैनथ्यो भन्ने बचतकर्ताको भनाइ छ । ‘प्रदेश सहकारी रजिस्ट्रारको कार्यालयले हिसाब हेरिदिएको भए यति धेरै अनियमितता हुँदैनथ्यो भन्ने तर्क सही छ । तर जिम्मेवारी बहन नगर्ने सरकारी निकायलाई विपक्षी बनाउने ऐन नेपालमा छैन । त्यसैले लेखापरीक्षकलाई विपक्षी बनाइएको छ,’ जिल्ला न्यायाधिवक्ता घिमिरेले भने । यस सहकारीमा २३ सय ९४ जना सेयर सदस्य र बचतकर्ता रहेका छन् । अधिकांश ज्यालादारी मजदुर, कृषक र साना व्यवसायी हुन् ।रिमाल र पाण्डेले चितवनमा रहेको सनराइज सहकारी र बर्दियाको नमस्ते सहकारीको पनि बचत हिनामिना गरेको अनुसन्धानका क्रममा खुलेको छ । रिमाल छिपछिपे सहकारीमा सञ्चालक समिति सचिव रहँदा सनराइज सहकारीमा अध्यक्ष थिए भने पाण्डे सनराइजको सचिव थिए ।